Ján Rusnák (politik)

Strana zelených na Slovensku

Patril medzi zakladajúcich členov Strany zelených na Slovensku (SZS), ktorá bola oficiálne zaregistrovaná na Ministerstve vnútra SR 21. októbra 1991. V roku 1998 vystúpil zo strany a stal sa členom Slovenskej demokratickej koalície (SDK). SDK bola pôvodne koalícia piatich politických strán, ale po prijatí kontroverznej novely volebného zákona v máji 1998 sa transformovala na účelovú volebnú stranu, ktorá mala 150 členov – kandidátov do parlamentných volieb nominovaných materskými stranami. Rok po voľbách na 9. mimoriadnom zjazde SZS 11. septembra 1999 schválili delegáti možnosť dvojitého členstva pre členov zelenej platformy SDK. To znamená, že uvedení členovia mohli byť zároveň členmi dvoch strán – SDK aj SZS a mohli zároveň kandidovať aj do najvyšších funkcií v SZS. Ján Rusnák túto možnosť využil a bol zvolený za člena predsedníctva SZS.  Vo februári 2001 zo Strany zelených na Slovensku definitívne vystúpil a stal sa členom novozaloženej strany Slovenská demokratická a kresťanská únia (SDKÚ). Svoje rozhodnutie odôvodnil tým, že jeho politická orientácia je pravicová, pričom Strana zelených sa orientuje smerom doľava.

Voľby do Národnej rady v roku 1998

Vo voľbách v roku 1998 bol zvolený za poslanca Národnej rady za Slovenskú demokratickú koalíciu. Kandidoval na siedmom mieste kandidátky SDK ako najvyššie postavený kandidát svojej materskej strany SZS.  Bol členom Výboru NR SR pre hospodárske záležitosti. V septembri 2000 ho poslanci SDK zvolili za predsedu poslaneckého klubu v Národnej rade,  potom ako v júli odvolali predchádzajúceho predsedu klubu Romana Kováča.

Voľby do Národnej rady v roku 2002

V nasledujúcich voľbách v roku 2002 bol opäť zvolený za poslanca, keď kandidoval na 16. mieste kandidátnej listiny SDKÚ.  V tomto volebnom období viedol Výbor NR SR pre hospodárske záležitosti.

Voľby do Národnej rady v roku 2006

Vo voľbách v roku 2006 kandidoval na 33. mieste na kandidátke SDKÚ-DS. Nebol zvolený a stal sa druhým náhradníkom SDKÚ-DS v poradí.  V tomto volebnom období pôsobil v Národnej rade dvakrát. Jeho prvé pôsobenie trvalo iba jediný deň. 4. júla 2006 nastúpil do Národnej rady na mandát Ivana Mikloša a zložil poslanecký sľub. Ivan Mikloš si mandát neuplatnil kvôli tomu, že bol v tom čase členom vlády. Po demisii vlády Ivety Radičovej si Ivan Mikloš svoj mandát uplatnil a tak už nasledujúci deň 5. júla 2006 poslanecký mandát Jána Rusnáka zanikol. Druhýkrát v tomto volebnom období zložil Ján Rusnák poslanecký sľub 8. septembra 2009, keď nastúpil na zaniknutý poslanecký mandát Eduarda Kukana, ktorý sa stal poslancom Európskeho parlamentu. V národnej rade pôsobil až do konca volebného obdobia ako člen zahraničného výboru.

Ďalšie pôsobenie v politike

V ďalších voľbách kandidoval na nevoliteľných miestach opäť na kandidátke SDKÚ-DS. Vo voľbách v roku 2010 kandidoval na 59. mieste  a v roku 2012 na 58. mieste.  Ani v jednom prípade nebol zvolený. V súčasnosti (rok 2013) pôsobí ako predseda miestneho zväzu SDKÚ-DS v obci Vinné v Košickom kraji.

Profesná kariéra

Od 23. januára 2009 podniká. Pod menom Ing. Ján Rusnák je vedený v živnostenskom registri Okresného úradu Michalovce.  Od 13. januára 2011 do 11. júla 2012 bol členom dozornej rady firmy SPP - distribúcia, a.s.  Po voľbách do Národnej rady v roku 2012 pracuje ako poslanecký asistent podpredsedu SDKÚ-DS Viliama Novotného za symbolickú odmenu 1 € mesačne.  V apríli 2013 vtedajší predseda poslaneckého klubu SaS v parlamente Juraj Miškov oznámil, že Ján Rusnák ho informoval o tom, že má v pláne kandidovať na post predsedu Najvyššieho kontrolného úradu SR a vraj má aj podporu predsedu SDKÚ-DS Pavla Freša. Viliam Novotný sa vyjadril, že to bolo myslené žartom.